Et af hovedformålene med at anlægge den nye bussluse på Østerbro er at få flere passagerer til at bruge den kollektive trafik.

Først stemte man for - så imod. Det er forslaget om at lukke al biltrafikken i den centrale gade Østerbro i Aalborg, som Socialdemokratiet nu har ændret mening omkring. Ved sagens første behandling i Klima- og Miljøudvalget stemte partiet nemlig for projektet, hvorimod man i By- og Landskabsudvalget den 20. april stemte imod projektet. Og det skyldes ikke bekymringer for en ny massegrav som busslusen på Kastevej kort derfra, hvor biler nærmest dagligt er kørt i - til stor ærgrelse og skader for flere hundrede tusinde kroner i visse tilfælde. For det blev nemlig i kommunens Klima- og Miljøudvalg besluttet, at man vil prøve skiltning fremfor endnu en bussluse. Vil analysere mere Grunden bag ændringen af den politiske holdning er derfor ifølge den tidligere borgmesterkandidat Lisbeth Lauritsen ikke en afvisning af projektet. - Vi er ikke imod busfremkommelighed på Østerbro. Vi har blot brug for lidt flere konsekvensanalyser på trafikken i området, så vi finder den rigtige løsning, skriver hun på sin Facebook . Tværtimod er socialdemokraten faktisk fortaler for et sådan projekt på strækningen. - På Østerbro kører der en del busser. Og en del af dem kører fra Aalborg Øst til Løvvangen og dermed forbinder de områder af byen, hvor der ikke er så mange, der ejer en bil. Blandt andet derfor mener vi, at vi skal se på busfremkommeligheden på Østerbro, afslutter hun. Vil forbedre trafikken Grunden til, at man har valgt at lave en ny bussluse, er ifølge Per Clausen (EL), at der er tusindvis af passagerer, der hver dag bliver forsinket på grund af kødannelser på Østerbro. - Det er det, vi gerne vil have gjort op med ved at sikre, at der ikke længere er gennemkørende biltrafik på Østerbro, sagde han til TV2 Nord efter første behandling af projektet. Et af hovedformålene med at anlægge den nye bussluse på Østerbro er at få flere passagerer til at bruge den kollektive trafik. Ydermere skal det være med til forbedre trafiksikkerheden omkring Østerbro.